
****

**JABATAN AKAUNTAN NEGARA MALAYSIA**

**PERMOHONAN PERKHIDMATAN PENGENDALIAN TAMAN ASUHAN KANAK-KANAK (TASKA) DI JABATAN AKAUNTAN NEGARA MALAYSIA (JANM)**

**17 September 2019**

PERINGATAN :

1. Pemohon dikehendaki membaca dan memahami keseluruhan butir-butir dokumen ini sebelum mengemukakan permohonan.

2. Pemohon bertanggungjawab mengemukakan permohonan yang lengkap bagi semua maklumat yang diperlukan bagi tujuan penilaian oleh Urus setia.

**PERMOHONAN PERKHIDMATAN PENGENDALIAN TAMAN ASUHAN KANAK-KANAK (TASKA) DI JABATAN AKAUNTAN NEGARA MALAYSIA (JANM)**

**1. OBJEKTIF**

Dokumen permohonan ini diedarkan bertujuan untuk pihak Jabatan Akauntan Negara Malaysia (JANM) membuat penilaian dan pemilihan pengendali taman asuhan kanak-kanak (TASKA) di JANM secara terbuka dan telus berdasarkan syarat dan terma yang dinyatakan dalam dokumen permohonan ini dan terma lain yang ditetapkan oleh JANM dari semasa ke semasa.

**2. MAKLUMAT BERKAITAN PREMIS TASKA**

**2.1 Alamat Premis**

TASKA JANM

Aras -1,

Jabatan Akauntan Negara Malaysia,

Kompleks Kementerian Kewangan

No. 1, Persiaran Perdana, Presint 2,

62594 Putrajaya

**2.2 Keluasan Premis**

457.94 meter persegi

**2.3 Kadar Sewaan Bulanan Premis**

(a) Kadar sewa bulanan Premis yang dikenakan adalah ditetapkan sebanyak **RM1,000.00** sahaja.

(b) Kadar sewaan bulanan tersebut adalah termasuk caj maksimum penggunaan utiliti untuk bekalan air dan elektrik serta perabot yang telah disediakan untuk keperluan TASKA.

**2.4 Wang Cagaran**

(a) Membayar wang cagaran sebanyak **RM3,000.00** bersamaan tiga (3) bulan kadar sewa dan sewa bulan pertama sebanyak **RM1,000.00** dalam bentuk Deraf Bank atas nama **Akauntan Negara Malaysia Jabatan Akauntan Negara Malaysia** apabila mengemukakan surat setuju terima tawaran penyewaan;

**3. SYARAT-SYARAT PERMOHONAN**

**3.1 Kriteria Entiti Yang Layak Memohon**

(a) Permohonan ini adalah terbuka kepada mana-mana entiti seperti berikut :

(i) diperbadankan/berdaftar di bawah Akta Syarikat 2016 [Akta 777] atau Akta Pertubuhan 1966 [Akta 335] dan masih sah;

(ii) mempunyai alamat berdaftar di Wilayah Persekutuan Kuala Lumpur, Wilayah Persekutuan Putrajaya atau Selangor; dan

(iii) salah seorang pengusaha, pengurus, penyelia atau pengasuh hendaklah mempunyai sijil hadir dan lulus Kursus Asas Asuhan Kanak-kanak (KAAK) atau Kursus Asuhan PERMATA yang diiktiraf oleh Jabatan Kebajikan Masyarakat (JKM).

(b) Pemohon hendaklah mengemukakan maklumat dan dokumen sokongan mengenai latar belakang dan status kewangan yang dinyatakan di **LAMPIRAN A1**.

**3.2 Taklimat dan Lawatan Premis**

(a) Sebelum permohonan dikemukakan kepada pihak Urusetia, pemohon **DIWAJIBKAN** untuk menghadiri taklimat dan lawatan Premis TASKA yang beralamat seperti di perenggan 2.1.

(b) Hanya 2 orang wakil dibenarkan untuk menghadiri sesi taklimat dan lawatan premis.

(c) Sesi taklimat akan diadakan berdasarkan perincian seperti berikut :

Tarikh : 26 September 2019

Masa : 10.00 pagi (Khamis)

Tempat : Bilik Jamuan 2, Aras 8,

Jabatan Akauntan Negara Malaysia,

Kompleks Kementerian Kewangan,

No. 1, Persiaran Perdana, Presint 2,

62594 Putrajaya

(d) Permohonan yang dikemukakan oleh pemohon yang menghadiri sesi taklimat dan lawatan **Premis akan diberikan keutamaan.**

**3.3 Pematuhan Standard Minimum Pengendalian TASKA**

Pemohon hendaklah menyatakan sama ada standard minimum pengendalian TASKA boleh dipatuhi seperti yang dinyatakan dalam **LAMPIRAN B1.**

**3.4 Pematuhan Spesifikasi Teknikal Premis**

Pemohon hendaklah menyatakan sama ada spesifikasi teknikal bagi Premis boleh dipatuhi seperti yang dinyatakan dalam **LAMPIRAN B2.**

**3.5 Cadangan Kadar Yuran TASKA**

(a) Cadangan kadar yuran TASKA hendaklah dinyatakan dalam LAMPIRAN C berdasarkan kos bagi keperluan yang dinyatakan dalam perenggan 3.3 dan 3.4.

(b) Kadar yuran yang dicadangkan hendaklah muktamad dan tidak boleh diubah dalam tempoh **120 hari** dari Tarikh Tutup Permohonan.

**3.6 Akuan Pemohon bagi Pelaksanaan *Integrity Pact***

Bagi memastikan usaha ke arah peningkatan integriti dan ketelusan diperkukuhkan, Pemohon hendaklah mengisi Borang Surat Akuan Pemohon seperti **LAMPIRAN D**.

**4. SYARAT-SYARAT LANJUT UNTUK PEMOHON YANG BERJAYA**

**4.1 Menandatangani Perjanjian**

Satu perjanjian penyewaan Premis bagi mengendalikan TASKA akan ditandatangani antara pihak Kerajaan dengan Pemohon yang berjaya. Tempoh perjanjian adalah untuk tempoh **tiga (3**) tahun dari tarikh yang ditetapkan oleh JANM.

**4.2 Penyerahan Hak**

Tawaran dan apa-apa manfaat yang diluluskan tidak dibenarkan untuk diserahkan hak kepada pihak ketiga.

**4.3 Pematuhan Syarat-syarat oleh Agensi yang berkenaan**

Tindakan lanjut hendaklah diambil bagi memenuhi syarat-syarat yang telah ditetapkan oleh agensi-agensi kerajaan seperti JKM, Pihak Berkuasa Tempatan, Jabatan Bomba dan Penyelamat, Jabatan Kesihatan dan agensi lain yang berkenaan.

**4.4 Menghadiri dan lulus KAAK atau Kursus Asuhan PERMATA**

Memastikan pengasuh menghadiri dan lulus KAAK atau Kursus Asuhan PERMATA dalam tempoh 12 bulan selepas diambil bekerja.

**4.5 Tempoh Peralihan**

Pemohon yang berjaya hendaklah memberikan kerjasama sepenuhnya berdasarkan arahan pihak JANM bagi memastikan kelancaran proses peralihan pengendalian TASKA daripada pengendali sedia ada yang akan tamat tempohnya pada 31 Disember 2019 tanpa menganggu kesejahteraan emosi kanak-kanak.